《题巴陵宰邓器先北窗》
宋代·王炎

权利炙手热，争道俱着鞭。
鸡鸣已盥栉，日莫未息肩。
中宵一假寐，梦想游钧天。
达人袖手观，方寸常超然。
冰壶不受暑，凛凛含清寒。
消摇北窗下，俯仰宇宙宽。
千诗句有眼，一曲琴无弦。
开尊对白堕，拂榻饱黑甜。
功名不挂念，气定神自閒。
渊明亦一出，未倦飞已还。
我常疑若人，本不欲闭关。
漫仕今墨绶，阅世垂苍颜。
卷舒各有时，隐显皆足贤。
先正文昌丞，玉立四近班。
风流被后昆，世以忠孝传。
丹扆新日月，黄图旧山川。
故家乔木高，义气许国坚。
前贤经济心，不在轩冕间。
才猷时所须，何得无里言。
高枕恐未稳，鸣珂终小骞。
煌煌汉元侯，事业光青编。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。